KESKKONNAMINISTER
MÄÄRUS
Tallinn

2013 nr
Jahieeskiri
Määrus kehtestatakse jahiseaduse § 4 lõike 3, § 24 lõike 3, § 27 lõike 4, § 29 lõike 2, § 32 ja § 42 lõike 3 alusel.
1. peatükk
Väikeulukite loetelu
§ 1. Väikeulukite loetelu
Jahiulukid jaotatakse nende kaitse ja ohjamise eesmärgil suur- ja väikeulukiteks. Suurulukid on loetletud jahiseaduses, väikeulukite loetelu on käesoleva määruse lisas 1.
2. peatükk
Jahipidamisel kasutada lubatud koeratõugude nimekiri
§ 2. Jahipidamisel kasutada lubatud koeratõugude nimekiri
Jahipidamisel on lubatud kasutada Eesti Kennelliidu kinnitatud nimistus loetletud Eestis jahil kasutatavad koeratõuge, arvestades Jahiseaduse ja käesoleva määruse erisusi. Eesti Kennelliidu kinnitatud jahikoerte nimistu asub Eesti Kennelliidu kodulehel.
3. peatükk
Jahiajad, lubatud jahipidamisviiside kasutamise ning jahikoeraga jahipidamise ajad ja tingimused
§ 3. Jahiajad, lubatud jahipidamisviiside kasutamise ning jahikoeraga jahipidamise ajad ja tingimused
(1) Lubatud jahipidamisvahendid ja -viisid on loetletud jahiseaduse § 24 lõigetes 1 ja 2. Lubatud jahipidamisvahendite ja -viiside kasutamine, arvestades jahiaegu ja jahikoeraga jahipidamise aegu ning tingimusi, on ulukiliikide kaupa esitatud käesolevas paragrahvis.
(2) Kaelustuvile võib pidada peibutus- või varitsus- või hiilimisjahti 1. augustist 31. oktoobrini.
(3) Partlastele (viupardile, rääkspardile, piilpardile, sinikael-pardile, soopardile, rägapardile, luitsnokk-pardile, punapea-vardile, tuttvardile, hahale, aulile, mustvaerale, sõtkale), laugule e vesikanale, kajakalistele (naerukajakale, kalakajakale, hõbekajakale, merikajakale), tikutajale ja laanepüüle võib pidada peibutus- või varitsus- või hiilimisjahti ning jahti jahikoeraga, välja arvatud FCI 6. rühma kuuluva jahikoeraga, ning arvukuse reguleerimise eesmärgil jahti kajakalistele kastlõksu või varesemõrraga 20. augustist 31. oktoobrini.
(4) Partlastele, kajakalistele, laugule ja tikutajale võib pidada jahti selle paragrahvi lõikes 3  nimetatud jahipidamisviise ja -vahendeid kasutades merel, Narva veehoidlal, Võrtsjärvel, Peipsi ja Pihkva järvel 20. augustist 30. novembrini.
(5) Hallhanele, rabahanele, suur-laukhanele, kanada laglele ja valgepõsk-laglele võib pidada varitsus-, hiilimis- või peibutusjahti ning jahti jahikoeraga, välja arvatud FCI 6. rühma kuuluva jahikoeraga, 10. septembrist 30. novembrini, sealhulgas valgepõsk-laglele nende lindude tekitatud põllukahjustuste piirkonnas kahjustuste vältimise eesmärgil;
(6) Metskurvitsale ja kormoranile võib pidada otsi- või varitsus- või hiilimisjahti ning jahti FCI 7. ja 8. rühma kuuluva jahikoeraga 1. augustist 30. novembrini.
(7) Nurmkanale võib pidada otsijahti FCI 7. ja 8. rühma kuuluva jahikoeraga 1. septembrist 31. oktoobrini.
(8) Jahifaasanile võib pidada otsi-, varitsus- või hiilimisjahti või jahti jahikoeraga, välja arvatud FCI 6. rühma kuuluva jahikoeraga, 1. oktoobrist 28. veebruarini.
(9) Hallhaigrule, künnivaresele või hallrästale võib pidada varitsus- või hiilimisjahti väljaspool pesitsusaega kahjustuste vältimise eesmärgil.
(10) Hallvaresele ja kodutuvile võib pidada peibutus-, hiilimis- või varitsusjahti ning jahti varesemõrraga 1. juulist 31. märtsini.
(11) Rongale võib pidada varitsus- või hiilimisjahti väljaspool pesitsusaega tema tekitatud kahjustuste piirkonnas.
(12) Rebasele võib pidada peibutus- või varitsus- või hiilimisjahti ning jahti kastlõksuga 1. augustist 31 märtsini, uru- või ajujahti ning jahti jahikoeraga või piirdelippe kasutades 1. oktoobrist 28. veebruarini. Urujahil lahtikaevatud uruosad tuleb jahi lõppedes kohe kinni ajada. Kaitseala piires olevatel merelaidudel ja väikesaartel on rebasele jahi pidamisel jahikoera kasutamine lubatud 1. oktoobrist 30. aprillini.
(13) Kährikule võib pidada peibutus- või varitsus- või hiilimisjahti ning jahti kastlõksuga aastaringselt, uru- või ajujahti ning jahti jahikoeraga või piirdelippe kasutades 1. oktoobrist 28. veebruarini. Urujahil lahtikaevatud uruosad tuleb jahi lõppedes kohe kinni ajada. Kaitseala piires olevatel merelaidudel ja väikesaartel on kährikule jahi pidamisel jahikoera kasutamine lubatud 1. oktoobrist 30. aprillini.
(14) Mets- või kivinugisele või tuhkrule võib pidada jahti püünisrauaga puult või ehitisest või jahti kastlõksuga või pidada nendele varitsus- või hiilimisjahti 1. oktoobrist 31. märtsini ning jahti jahikoeraga 1. oktoobrist 28. veebruarini.
(15) Mingile e ameerika naaritsale võib pidada varitsus- või hiilimisjahti või jahti kastlõksuga aastaringselt ning jahikoeraga 1. oktoobrist 28. veebruarini.
(16) Mägrale võib pidada jahti 1. septembrist 28. veebruarini, sealhulgas:
1) varitsus- või hiilimisjahti või jahti kastlõksuga 1. septembrist 28. veebruarini;
2) uru- või ajujahti ning jahti jahikoeraga 1. oktoobrist 28. veebruarini. Urujahil lahtikaevatud uruosad tuleb jahi lõppedes kohe kinni ajada. Enam kui 10 urusuudmega mägra urusüsteemi alal on urujaht keelatud.
(17) Hall- või valgejänesele võib pidada jahti FCI 3, 4, 6. ja 10. rühma kuuluva jahikoeraga 1. oktoobrist 28. veebruarini.
(18) Ondatrale võib pidada jahti mõrraga, piirdevõrguga või varitsus- või hiilimisjahti 1. oktoobrist 28. veebruarini.
(19) Koprale võib pidada jahti mõrraga, piirdevõrguga, püünisrauaga või FCI 3. ja 4. rühma kuuluva jahikoeraga 1. augustist 15. märtsini; jahti jahikoeraga 1. oktoobrist 28. veebruarini; varitsus- või hiilimisjahti või kobrast välja püüda FCI 3. ja 4. rühma kuuluva jahikoeraga 1. augustist 15. aprillini. Koprajaht on lubatud aastaringselt looduskaitse eesmärkidel varitsus- või hiilimisjahina või koprapüügina FCI 3. ja 4. rühma kuuluva jahikoeraga Keskkonnaameti loal. Hiilimis- või varitsus-koprajahil vibuga peab nool olema kinnitatud vibu külge nööriga.
(20) Karule, välja arvatud poegadega emakarule, võib pidada varitsus- või hiilimisjahti 1. augustist 31. oktoobrini karu tekitatud kahjustuste piirkonnas kahjustuste vältimise eesmärgil. 
(21) Hundile võib pidada peibutus- või varitsus- või hiilimis- või ajujahti ning jahti piirdelippe ja jahikoera kasutades 1. novembrist 28. veebruarini.
(22) Ilvesele, välja arvatud kutsikatega emailvesele, võib pidada peibutus- või varitsus- või hiilimis- või ajujahti ning jahti jahikoeraga 1. detsembrist 28. veebruarini.
(23) Põdrale võib jahti pidada 15. septembrist 15. detsembrini, sealhulgas:
1) pullile varitsus- või hiilimis- või peibutusjahti 15 septembrist 15. detsembrini ning ajujahti ja jahti jahikoeraga, välja arvatud FCI 6. rühma kuuluva jahikoeraga, kelle tõustandardis kinnitatud maksimaalne turjakõrgus on üle 52 cm, 1. oktoobrist 15. detsembrini;
2) lehmale ja vasikale varitsus- või hiilimis- või peibutus- või ajujahti ning jahti jahikoeraga, välja arvatud FCI 6. rühma kuuluva jahikoeraga, kelle tõustandardis kinnitatud maksimaalne turjakõrgus on üle 52 cm, 1. oktoobrist 15. detsembrini.
(24) Punahirvele võib pidada varitsus- või hiilimis- või peibutusjahti 1. septembrist 31. jaanuarini ning ajujahti ning jahti jahikoeraga, välja arvatud FCI 6. rühma kuuluva jahikoeraga, kelle tõustandardis kinnitatud maksimaalne turjakõrgus on üle 52 cm, 1. oktoobrist 31.jaanuarini.
(25) Metsseale võib jahti pidada aastaringselt, sealhulgas:
1) varitsus- või hiilimisjahti, välja arvatud põrsastega emisele, aastaringselt;
2) ajujahti ning jahti jahikoeraga, välja arvatud FCI 6. rühma kuuluva jahikoeraga, kelle tõustandardis kinnitatud maksimaalne turjakõrgus on üle 52 cm, 1. oktoobrist 28. veebruarini;
3) põrsastega emisele varitsus- või hiilimis- või ajujahti ning jahti jahikoeraga, välja arvatud   FCI 6. rühma kuuluva jahikoeraga, kelle tõustandardis kinnitatud maksimaalne turjakõrgus on üle 52 cm, 1. oktoobrist 28. veebruarini.
(26) Metskitsele võib jahti pidada 1. juulist 31. detsembrini, sealhulgas:
1) sokule varitsus- või hiilimis- või peibutusjahti 1. juulist 31. detsembrini ning ajujahti ja jahti FCI 3. ja 4. rühma kuuluva jahikoeraga 1. oktoobrist 31. detsembrini;
2) kitsele või tallele varitsus- või hiilimisjahti 1. septembrist 31. detsembrini ning ajujahti ja jahti FCI 3. ja 4. rühma kuuluva jahikoeraga 1. oktoobrist 31. detsembrini.
4. peatükk
Jahiohutus 
§ 4. Ohutusnõuded jahipidamisel
(1) Jahiohutuse tagamiseks on keelatud:
1) viibida jahil joobeseisundis, olles tarvitanud alkoholi, narkootikume või psühhotoksilisi aineid;
2) jätta jahirelva järelevalveta teisele isikule kättesaadavasse kohta;
3) suunata jahirelva või vinnastatud jahivibu inimesele;
4) pidada jahti rikkis jahirelvaga;
5) tulistada või lasta jahivibuga hääle või okste (heina, kõrkjate jm) liikumise suunas või halvasti nähtava kogu pihta (udus, vastu päikest jne), samuti nähtavate hoonete suunas;
6) lüüa haavatud ulukit jahirelvaga;
7) panna käest ära laetud jahirelva;
8) ületada takistusi (kraave, purdeid, tarasid jne) laetud jahirelvaga; 
9) tulistada või lasta jahivibuga üle paadis viibivate inimeste või nende vahelt, samuti paadis püsti seistes, ja vahetada paadis kohti, kui seal on kas või üks laetud tulirelv;
10) paigaldada püüniseid nii, et nad oleksid ohtlikud teistele loomadele ja inimestele. 
(2)Vibujahil lindudele on lubatud kasutada ainult flu-flu sulgedega nooli.
§ 5. Jahiohutuse nõuded jahirelva transportimisel ja käsitsemisel
(1) Iga jahimehe kohustus on tagada ohutus jahil jahirelva või jahivibu käsitsemisel ning hoidmisel.
(2) Jahile minnes ja jahilt tulles ning transpordivahendis, välja arvatud jahipidamisel paadist, peab jahirelv olema laadimata ning püssikotis või kabuuris.
(3) Laadimata jahirelvaks loetakse relva, millel padruneid ei ole rauas ega relvale kinnitatud salves.
(4) Ühisjahil laskekohtade vahetamisel võib transpordivahendis laadimata jahirelv olla kotist väljas.
§ 6. Jahiohutuse nõuded ühisjahil
Jahiohutuse tagamiseks ühisjahil on keelatud: 
1) laadida jahirelva laskekohal enne naaberküttide asukohtade kindlakstegemist;
2) viibida kogunemiskohtades laetud relvaga. Kogunemiskohas peab relv olema lahti murtud või avatud lukuga;
3) viibida jahil, välja arvatud varitsusjahil kõrgistmelt, looduses selgelt eristuva punase või oranži pealiskuue või -vestita;
4) lahkuda ilma jahijuhataja loata laskekohalt enne aju lõppemist;
5) tulistada või lasta jahivibuga ajajate ja küttide suunas, kui pole veendutud täielikus ohutuses;
6) määrata kütiliiniks intensiivselt kasutatavaid riigimaanteid, kus ohutu jahipidamine ei ole tagatud;
7) alustada haavatud uluki jälitamist enne aju lõppemist;
8) ajajatel viibida ajus laetud jahirelvaga, välja arvatud juhul, kui koeraga ajus olles tulistatakse ajus seisvat ulukit;
9) ajajatel ületada kütiliini enne asjakohast märguannet.
5. peatükk
Suuruluki laskekatse korraldamine
§ 7. Suuruluki laskekatse vastuvõtukomisjon
(1) Suuruluki laskekatse (edaspidi laskekatse) vastuvõtmiseks moodustab suuruluki laskekatse tunnistuse andja (edaspidi tunnistuse andja) vähemalt kolmeliikmelise suuruluki laskekatse vastuvõtukomisjoni (edaspidi komisjon), kusjuures üks komisjoni liige peab olema laskeinstruktor. Komisjoni esimehe määrab tunnistuse andja.
(2) Komisjon on otsustusvõimeline, kui kohal on vähemalt kaks komisjoni liiget, nende hulgas laskeinstruktorist komisjoni liige.
(3) Komisjoni esimehe määratud komisjoni liige vormistab protokolli, kuhu märgitakse laskekatse tulemused. Protokollile kirjutavad alla laskekatse vastu võtnud komisjoni liikmed.
(4) Laskekatse protokolle säilitab tunnistuse andja kolm aastat.
§ 8. Laskekatse sooritamise aeg ja koht
Laskekatse sooritamise aja ja koha määrab tunnistuse andja.
§ 9. Laskekatse sooritamine
(1) Laskekatse tuleb sooritada jahimehe kasutuses olevast siledaraudsest või vintraudsest jahirelvast, mille laskemoonaks on kesktulepadrun.
(2) Suuruluki laskekatse tunnistuse taotlejal peab laskekatse sooritamisel kaasas olema relvaluba.
(3) Laskekatse vastuvõtukomisjon tuvastab suuruluki laskekatse tunnistuse taotleja isiku enne katse sooritamist relvaloa kontrollimisega. Tuvastamist tõendab katse vastuvõtja oma allkirjaga laskekatse protokollil.
(4) Laskekatse sooritatakse laskeinstruktori juhendamisel.
(5) Siledaraudse jahirelva kasutamiseks suurulukijahil sooritab laskekatse tunnistuse taotleja harjutuse jooksev metssiga, mille korral:
1) võib märklehena kasutada ümmargust (välisdiameetriga 50 cm) või Euroopa metssea terviksiluetiga märklehte;
2) laskekaugus on 35 meetrit;
3) harjutuse sooritamise eel võib relv olla ooteasendis puusal või õlas;
4) tuleb kasutada kuuliga laetud padruneid;
5) lastakse kuus üksiklasku, millest kaks lasku sooritatakse seisvale märgile ja neli lasku liikuvale märgile;
6) seisvale märgile kahe lasu sooritamiseks on aega 3 minutit;
7) lastakse liikuvale märgile kaks jooksu paremalt vasakule ja kaks jooksu vasakult paremale;
8) laskekatse loetakse sooritatuks, kui kuuest lasust vähemalt viis on tabanud märklehe tabamisala.
(6) Vintraudse või kombineeritud jahirelva kasutamiseks suurulukijahil sooritab laskekatse tunnistuse taotleja komisjoni valikul kas vintraudsest või kombineeritud jahirelvast vintraudse jahirelva harjutuse jooksev metssiga või jooksev põder.
(7) Vintraudse jahirelva kasutamisel harjutuse jooksev metssiga korral:
1) võib märklehena kasutada ümmargust (välisdiameetriga 50 cm) või Euroopa metssea terviksiluetiga märklehte;
2) vastavalt komisjoni otsusele on laskekaugus 35 või 50 meetrit;
3) harjutuse sooritamise eel võib relv olla ooteasendis puusal või õlas;
4) lastakse kuus üksiklasku, millest kaks lasku sooritatakse seisvale märgile ja neli lasku liikuvale märgile;
5) seisvale märgile kahe lasu sooritamiseks on aega 3 minutit;
6) lastakse liikuvale märgile kaks jooksu paremalt vasakule ja kaks jooksu vasakult paremale;
7) laskekatse loetakse sooritatuks, kui kuuest lasust vähemalt viis on tabanud ümmarguse märklehe number kolmega märgitud tabamisala (ringi diameetriga 34 cm) või Euroopa metssea märklehe tabamisala.
(8) Vintraudse jahirelva kasutamisel harjutuse jooksev põder korral:
1) laskekaugus on 100 meetrit;
2) harjutuse sooritamise eel võib relv olla ooteasendis puusal või õlas;
3) lastakse kuus üksiklasku, millest kaks lasku sooritatakse seisvale märgile ja neli lasku liikuvale märgile;
4) seisvale märgile kahe lasu sooritamiseks on aega 3 minutit;
5) lastakse liikuvale märgile kaks jooksu paremalt vasakule ja kaks jooksu vasakult paremale;
6) laskekatse loetakse sooritatuks, kui kuuest lasust vähemalt viis on tabanud märklehe tabamisala.
6. peatükk
Vibujahi laskekatse korraldamine
§ 12. Vibujahi laskekatse vastuvõtukomisjon
(1) Vibujahi laskekatse vastuvõtmiseks moodustab vibujahi laskekatse tunnistuse andja vähemalt kolmeliikmelise vibujahi laskekatse vastuvõtukomisjoni, kusjuures üks komisjoni liige peab olema vibulaskeinstruktor. Komisjoni esimehe määrab tunnistuse andja.
(2) Vibulaskeinstruktor käesoleva määruse mõistes on rahvusvahelise vibujahi koolitusprogrammi IBEP (International Bowhunting Education) tunnistusega vibujahi instruktor.
(3) Komisjon on otsustusvõimeline, kui kohal on vähemalt kaks komisjoni liiget, nende hulgas vibulaskeinstruktorist komisjoni liige.
(4) Komisjoni esimehe määratud komisjoni liige vormistab protokolli, kuhu märgitakse laskekatse tulemused. Protokollile kirjutavad alla laskekatse vastu võtnud komisjoni liikmed.
(5) Laskekatse protokolle säilitab tunnistuse andja kolm aastat.
§ 13. Laskekatse sooritamise aeg ja koht
Laskekatse sooritamise aja ja koha määrab tunnistuse andja.
§ 14. Laskekatse sooritamine
(1) Laskekatse tuleb sooritada jahimehe kasutuses olevast vibust.
(3) Laskekatse vastuvõtukomisjon tuvastab vibujahi laskekatse tunnistuse taotleja isiku enne katse sooritamist. Tuvastamist tõendab katse vastuvõtja oma allkirjaga laskekatse protokollil.
(4) Laskekatse sooritatakse laskeinstruktori juhendamisel.
(5) Laskekatse sooritatakse kuue 3D sihtmärgi pihta. Sihtmärgid asuvad:
1) IFAA 4. grupi sihtmärgid 10, 12 ja 14 meetri kaugusel;
2) IFAA 3. grupi sihtmärgid 16, 18 ja 20 meetri kaugusel.
(6) Laskekatse loetakse sooritatuks, kui kuuest lasust kuus on tabanud sihtmärgi elutähtsat tabamisala (tabamiseks loetakse ka noole puudet joonega).
7. peatükk
Laskekatse tunnistuse andmine
§ 15. Laskekatse tunnistuse andmine ja antud tunnistuste arvestuse pidamine
(1) Laskekatse tunnistuse annab Keskkonnaamet või halduslepingu alusel keskkonnaministri volitatud isik.
(2) Laskekatse tunnistus antakse laskekatse sooritanud jahimehele.
(3) Laskekatse tunnistuse andja väljastab tunnistuse taotlejale 10 päeva jooksul pärast laskekatse sooritamist.
(4) Suuruluki laskekatse tunnistus väljastatakse jahimehele, kes ei ole laskekatset teinud, kuid on sel aastal üleriigilise või maakonna võistluse kalenderplaanis märgitud võistlusel saavutanud vähemalt III järgu tulemuse harjutuses jooksev põder või jooksev metssiga või vintrelvast jooksev metssiga või vintrelvast seisvate siluettide laskmine ning see on fikseeritud võistlusprotokollis.
§ 16. Laskekatse tunnistuste arvestus
Laskekatse tunnistuste arvestust peab tunnistuse andja.
8. peatükk
Määruse jõustumine
§ 17. Määrus jõustub 2013. aasta
Keit Pentus-Roosimannus
Minister
Rita Annus

Kantsler
Keskkonnaministri ............2013 määruse nr....
„Jahieeskiri“
lisa
Väikeulukite loetelu
1) rebane (Vulpes vulpes);
2) kährikkoer (Nyctereutes procyonoides);
3) mink ( Mustela vison);
4) tuhkur (Mustela putorius);
5) metsnugis (Martes martes);
6) kivinugis (Martes foina);
7) mäger (Meles meles);
8) kobras (Castor fiber);
9) ondatra (Ondatra zibethicus);
10) halljänes (Lepus europaeus);
11) valgejänes (Lepus timidus);
12) kormoran (Phalacrocorax carbo);
13) hallhaigur (Ardea cinerea);
14) rabahani (Anser fabalis);
15) hallhani (Anser anser);
16) suur-laukhani (Anser albifrons);
17) kanada lagle (Branta canadensis);
18) valgepõsk-lagle (Branta leucopsis);
19) viupart (Anas penelope);
20) rääkspart (Anas strepera);
21) piilpart (Anas crecca);
22) sinikael-part (Anas platyrhynchos);
23) soopart (Anas acuta);
24) rägapart (Anas querquedula);
25) luitsnokk-part (Anas clypeata);
26) punapea-vart (Aythya ferina);
27) tuttvart (Aythya fuligula); 
28) hahk (Somateria mollissima);
29) aul (Clangula hyemalis);
30) mustvaeras (Melanitta nigra );
31) sõtkas (Bucephala clangula);
32) laanepüü (Bonasa bonasia Tetrastes bonasia);
33) faasan (Phasianus colchicus);
34) nurmkana (Perdix perdix);
35) lauk (Fulica atra);
36) tikutaja (Gallinago gallinago);
37) metskurvits ( Scolopax rusticola);
38) naerukajakas (Larus ridibundus);
39) kalakajakas (Larus canus);
40) hõbekajakas (Larus argentatus);
41) merikajakas (Larus marinus);
42) kodutuvi (Columba livia f. domestica);
43) kaelustuvi ( Columba palumbus);
44) hallrästas (Turdus pilaris);
45) künnivares (Corvus frugilegus);
46) hallvares (Corvus corone cornix);
47) ronk (Corvus corax).

